آباکان و موغول عنعنه‌سینده ده گؤروله بیله‌جگی کیمی، آسیا شامانیست عنعنه‌لری‌نین بیرچوخوندا یاشام آغاجی  " دونیا داغی " قاورامی‌ ایله ایلیشکی‌لندیریلیر؛ آغاج داغین یا اورتاسیندا یا دا تپه‌سینده اولور. یئنه، آسیا شامانیست عنعنه‌لری نین بیرچوخوندا، اؤزل‌لیکله اورتا-آسیا، سیبیری، موغول و اندونزی میفولوژی‌لرینده، بدن‌سیز وارلیق‌لار، یعنی بدن‌لرینی اؤلوم اولایی ایله ترک ائتمیش روحلار و تکرار دوغمایا حاضیرلانان روحلار، گئنل‌لیکله یاشام آغاجی نین بوداق‌لارینا قونموش، گؤزله‌ین کیچیک قوشلار اولاراق تصویر اولونور. اؤرنگین، آلتایلی‌لار " یئر اوزونده تکرار دوغمانی گؤزله‌ین اینسان روحلاری گؤیلرده کی ، گؤیسل آغاجین بوداق‌لارینداکی کیچیک قوشلار کیمی‌دیر "  دئیرلر. توُروُک‌هانسک یاکوت‌لاری عنعنه‌سینه گؤره، یارادیجی یا دا ایشیغین یارادیجی‌سی اولان اوجا وارلیق، ایلک شامانی یاراتدیغی زامان گؤیده‌کی  مقامیندان سککیز بوداقلی بیر آغاج تیکمیشدیر کی، بوداق‌لارینداکی قوشلار اونون اوشاق‌لاری اولان روحلاری تمثیل ائدیرلر.